
Nők a közjogi méltóságok imázsstratégiájában

A modern politika imázsok harca, amely harc során egyre fontosabbá válik a közszereplők magánélete, mivel a privát élet elemeinek beemelésével nyerik el a választók bizalmát. Ennek a civil életnek része a nő, amely alakot szimbólumként használják a politikusok imázsának formálásában.
Dolgozatomban azt vizsgáltam, hogy az Amerikai Egyesült Államokban és Magyarországon a politikai vezetők felesége milyen hatással voltak illetve vannak férjük imázsára. Más politikai berendezkedés tapasztalható a két országban, azonban az USA tekinthető a politikai imázsstratégiák kiinduló műhelyének, így ezért választottam ezt a hazánktól több tekintetben is eltérő országot az összehasonlító elemzéshez. Az eltérés fő oka a politikai kultúra különbségeiben keresendő, amelyeket a politikai antropológia módszereivel ragadtam meg.
Kutatásom középpontjában az amerikai és a magyar legnagyobb közjogi méltóságok feleségeinek politikai nyilvánosságban betöltött szerepe, illetve annak szimbolikája áll. Amíg Magyarországon az előbb említett hivatali pozíciókat betöltő személyek feleségei alig szerepelnek a médiában, addig az Amerikai Egyesült Államokban a közjogi méltóságok feleségeitől elvárják a közszereplést.
Az összehasonlítás során három amerikai és három magyar közjogi méltóság feleségének tevékenységét vizsgáltam és arra a következtetésre jutottam, hogy a politikusfeleségektől elvárt szerepként a hagyományos női szerepek dominálnak mindkét politikai kultúrában annak ellenére, hogy az előbbi nyitottabb, az utóbbi pedig zártabb gondolkodású társadalom.
A továbbiakban pedig arra kerestem a választ, hogy mi okozza a két ország esetében a közjogi méltóságok feleségeinek eltérő médiareprezentációját. A kérdés megválaszolásához a kiemelt politikusfeleségek közszereplését esettanulmányokon keresztül mutattam be- amelyek forrásai újságcikkek, honlapok, közösségi portálokon kialakított profiloldalak voltak- és hasonlítottam össze az általam kialakított szempontrendszer alapján. Ezen túl pedig a Hofstede által kialakított értékdimenziók alapján vizsgáltam a politikusfeleségek reprezentációját eltérő mértékben biztosító szociokulturális közegek közötti eltérést.
Összefoglalásként elmondható, hogy a két politikai kultúra közötti ellentét- miszerint eltérő mértékben reprezentálják a nőket- abban áll, hogy amíg az amerikai társadalom inkább maszkulin jegyekkel bír, a magyar pedig inkább feminin, mégis, az amerikai az, amely sokkal nagyobb szerepet biztosít a nőnek a politikai imázsharcban.



